Brønderslev kommune afskediger plejepersonale i kommunen for at spare penge. Byrådet besluttede ved budgetforliget for 2016 at spare 6 millioner kroner på ældreområdet. Kroner der nu skal hentes ved at vinke farvel til personalet på kommunens plejecentre. Borgmesteren beklager, men kommunens økonomi gør det nødvendigt med afskedigelser. - Når vi kan se, at der ikke er råd til at opretholde det hidtidige serviceniveau, må vi som ansvarlige politikere gøre noget ved situationen. Vores plejecentre får nu normering på niveau med de normeringer, der er på det private plejecenter Kornumgaard. Jeg er ked af det på vegne af de ansatte, som nu mister deres arbejde, og de ældre og deres pårørende som bliver berørt, forklarer borgmester Mikael Klitgaard. Kommunen er sammen med fagforbundet FOA i gang med en proces, hvor man finder ud af, hvilke stillinger der nedlægges. Et forsigtigt gæt fra direktør for Sundhed og Velfærd Henrik Aarup-Kristensen er det er i omegnen af 25-30 personer, der vil blive ramt. Men det er endnu usikkert, fordi der både er tale om fuldtids- og deltidsstillinger, der skæres væk fra ældreplejen Der kan også blive tale om at naturlig afgang kan være med til at lette problemstillingen. Man har ligeledes været tilbageholdende med at genbesætte ledige stillinger.
I omegnen af 25-30 personer i ældreplejen i Brønderslev kommune risikerer en fyreseddel, når kommunen udmønter sin spareplan.